**ДО**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ОТО НАРОДНО СЪБРАНИЕ**

**УВАЖАЕМА ГОСПОЖО ПРЕДСЕДАТЕЛ**,

На основание чл. 86, ал. 1 от Конституцията на Република България и чл. 85, ал. 1 от ПОДНС внасямe проект за декларация за отбелязване на 70-та годишнина от победата над фашизма с мотиви към него.

**ВНОСИТЕЛИ:**

**РЕПУБЛИКА БЪЛГАРИЯ**

ЧЕТИРИДЕСЕТ И ТРЕТО НАРОДНО СЪБРАНИЕ

**Проект!**

Декларация за отбелязване

на 70-та годишнина от победата над фашизма

Изминаха седем десетилетия от края на най-страшната война в историята на човечеството. В Деня на победата – 9 май, ще отдадем почитта си към загиналите, ще се поклоним пред паметта на героите, сразили хитлерофашизма.

Победата дойде с цената на много жертви. Десетки милиони дадоха живота си в името на тази кауза. Народите на Европа дължат своята благодарност на страните от Антихитлеристката коалиция и преди всичко на Съветския съюз, САЩ и Великобритания – дали най-голям принос за победата и освобождаването на Европа и света от кафявата чума. Сред тях бяха и над 30 хиляди българи антифашисти и воините от Българската армия. Български антифашисти участваха в съпротивата на други европейски държави. Не случайно командващия българската армия бе поканен на парада на Победата в Москва през 1945 г.

Това е признание за ролята на България в решителната битка срещу фашизма и за освобождението на Европа. Със своя подвиг българските герои заслужиха мястото на България в освободена Европа. Нашият принос за победата спаси страната ни от претенциите на съседни държави за ново анексиране на български територии.

Победата ни завеща девиза „Никой не е забравен, нищо не е забравено!”. За съжаление днес с тревога констатираме, че някои политици забравят онова, което тласна света към жестокостта и разрушението. Трябва да помним ужасите на войната и милионите жертви, но и да осъзнаваме колко важно е да опазим мира, да пресечем опитите за милитаризация на Европа и за създаване на нови разделителни линии.

Да не забравяме, че без Деня на победата, днес нямаше да отбелязваме 9 май и като Ден на Европа.

Днес в Европа набират сила профашистки организации. Нека да спрем вълната от ксенофобия, шовинизъм и неофашизъм, която тласка света към нови кървави стълкновения. Днешните политици на Европа не трябва да допуснат скъпото достояние на Победата – европейския и световен мир да бъдат поставени под опасност.

Призоваваме парламентаристите от европейските държави заедно с отстояването на националните интереси, да не допускаме насилие и ново разделение на Европа.

Обръщаме се към всички партии, обществени организации и партньорите на България – да пазим мира, да поддържаме политическия диалог за решаване на конфликтите, да зачитаме интересите на различните народи. Само така ще постигнем прогрес, справедливост и хуманизъм за всички хора!

МОТИВИ

На 9 май 2015 г. се навършват 70 години от победата над хитлерофашизма. С обединените усилия на антихитлеристистката коалиция, и преди всичко на Съветския съюз, САЩ и Великобритания, беше смазано най-уродливото и опасно политическо явление в модерния свят – фашизмът, отнел живота на десетки милиони и съсипал съдбите и надеждите на поколения хора по цял свят. Победата на 9 май е онова велико събитие, което даде основата за осъзнатото съвместно отрицание на фашизма като теория и практика, върху равноправието на народите и равния шанс за всички човешки същества. Европейският съюз, станал възможен благодарение на тази победа, развива своите отношения върху ценностите на мира, демокрацията и човешките права, върху принципите, отразени в безсмъртни документи на човечеството и човешкия прогрес като Всеобщата декларация за правата на човека на ООН, Европейската конвенция за защита правата на човека и основните свободи на Съвета на Европа и Хартата на основните права на ЕС.

Българският народ отбелязва с достойнство 70-тата годишнина от победата над фашизма. Нашият народ даде своя незаменим и признат в целия свят принос в антифашистката борба.

Съюзните армии от Антихитлеристката коалиция и антифашистката съпротива в окупираните и съюзни на Оста държави дадоха на демократичното човечество подписаната на 9 май безусловна капитулация на фашистка Германия, сложила края на най-разрушителната война в Европа.

9-ти май не може да се оценява спрямо временното състояние на международните отношения. Без тази дата нямаше да има международни отношения, а господство на Третия райх.

Победата над фашизма е общо достояние на народите от всички континенти до които достигна войната, на въоръжената и интелектуална съпротива на прогресивната част на човечеството.

Годишнината от Победата над фашизма изисква Народното събрание на Република България да заяви позиция на всички парламентарни групи и партии, които отричат фашизма, хвърлил света в най-голямата касапница взела над 50 млн. жертви.

Като подчертаваме ролята на Победата над фашизма за изграждането съвременна Европа, за установяването на дълготраен мир и приносът на десетки хиляди загинали български граждани внасяме тази

**„Декларация за отбелязване на 70-та годишнина от победата над фашизма”**